Title: ประกาศคณะกรรมการกำกับและส่งเสริมการประกอบธุรกิจประกันภัย เรื่อง หลักเกณฑ์ วิธีการ และเงื่อนไขในการเปิดเผยข้อมูลของบริษัทประกันวินาศภัย พ.ศ. 2561

ประกาศคณะกรรมการกำกับและส่งเสริมการประกอบธุรกิจประกันภัย
เรื่อง
หลักเกณฑ์ วิธีการ และเงื่อนไขในการเปิดเผยข้อมูลของบริษัทประกันวินาศภัย
พ.ศ. ๒๕๖๑[๑]

เพื่อให้ผู้เอาประกันภัย
ประชาชน และผู้มีส่วนได้เสีย มีข้อมูลเกี่ยวกับการดำเนินธุรกิจผลการดำเนินงาน
ฐานะการเงิน และความเสี่ยงของบริษัทประกันวินาศภัย ที่ชัดเจนเพียงพอ
ครบถ้วนตามระยะเวลาที่เหมาะสม ซึ่งจะช่วยในการตัดสินใจทำประกันภัย และทำให้มีปฏิสัมพันธ์กับบริษัทประกันวินาศภัย
อันจะเป็นการยกระดับการดำเนินธุรกิจของบริษัทประกันวินาศภัยให้มีความโปร่งใสได้รับความเชื่อมั่น
และสอดคล้องกับมาตรฐานสากล

อาศัยอำนาจตามความในมาตรา
๑๒ (๑) แห่งพระราชบัญญัติคณะกรรมการกำกับและส่งเสริมการประกอบธุรกิจประกันภัย พ.ศ.
๒๕๕๐ และมาตรา ๕๐/๑ แห่งพระราชบัญญัติประกันวินาศภัย
พ.ศ. ๒๕๓๕ ซึ่งแก้ไขเพิ่มเติมโดยพระราชบัญญัติประกันวินาศภัย (ฉบับที่ ๒) พ.ศ.
๒๕๕๑ ประกอบกับมติที่ประชุมคณะกรรมการกำกับและส่งเสริมการประกอบธุรกิจประกันภัย
ครั้งที่ ๔/๒๕๖๑ เมื่อวันที่ ๒๗ เมษายน พ.ศ. ๒๕๖๑ คณะกรรมการกำกับและส่งเสริมการประกอบธุรกิจประกันภัยออกประกาศไว้
ดังต่อไปนี้

ข้อ
๑  ประกาศนี้เรียกว่า ประกาศคณะกรรมการกำกับและส่งเสริมการประกอบธุรกิจประกันภัย
เรื่อง หลักเกณฑ์ วิธีการ และเงื่อนไขในการเปิดเผยข้อมูลของบริษัทประกันวินาศภัย
พ.ศ. ๒๕๖๑

ข้อ
๒  ประกาศนี้ให้ใช้บังคับตั้งแต่วันที่
๑ ตุลาคม พ.ศ. ๒๕๖๑ เป็นต้นไป

ข้อ
๓  ให้ยกเลิกประกาศคณะกรรมการกำกับและส่งเสริมการประกอบธุรกิจประกันภัย
เรื่อง หลักเกณฑ์ วิธีการ และเงื่อนไขในการเปิดเผยข้อมูลเกี่ยวกับฐานะการเงินและผลการดำเนินงานของบริษัทประกันวินาศภัย
พ.ศ. ๒๕๕๑ ลงวันที่ ๙ ธันวาคม พ.ศ. ๒๕๕๑

ข้อ
๔  ในประกาศนี้
สำนักงาน หมายความว่า สำนักงานคณะกรรมการกำกับและส่งเสริมการประกอบธุรกิจประกันภัย
ข้อมูลเชิงปริมาณ หมายความว่า การแสดงข้อมูลในลักษณะการอธิบายรายละเอียดให้เห็นถึงจำนวนหรือปริมาณของข้อมูลดังกล่าว
ข้อมูลเชิงคุณภาพ หมายความว่า
การแสดงข้อมูลในลักษณะการอธิบายรายละเอียดโดยการบรรยาย
ให้เห็นถึงคุณภาพหรือวิธีการของข้อมูลดังกล่าว

หมวด ๑
บททั่วไป

ข้อ
๕  บริษัทต้องเปิดเผยข้อมูลเชิงปริมาณและข้อมูลเชิงคุณภาพที่แสดงให้เห็นถึงข้อมูลเกี่ยวกับฐานะทางการเงิน
และผลการดำเนินงานของบริษัท ที่ครอบคลุมถึงลักษณะการประกอบธุรกิจการกำกับดูแลและควบคุมกิจการ
การบริหารความเสี่ยง การลงทุน การวิเคราะห์ผล การดำเนินงานและงบการเงิน
ตามข้อมูลที่กำหนดให้บริษัทเปิดเผยในหมวด ๒ ข้อมูลที่บริษัทต้องเปิดเผย  ทั้งนี้ ให้บริษัทเปิดเผยข้อมูลทั่วไปที่ไม่ส่งผลกระทบต่อการแข่งขันของบริษัท
ตามแบบ รายการ เงื่อนไขระยะเวลา และรายละเอียดตามที่นายทะเบียนกำหนด และบริษัทต้องรับรองความถูกต้องของข้อมูล
ดังกล่าวด้วย

ข้อ
๖  ข้อมูลที่บริษัทเปิดเผยต้องมีความน่าเชื่อถือ
มีความชัดเจน ดำรงอยู่ตลอดเวลาทำให้สามารถเปรียบเทียบได้ระหว่างบริษัทที่ประกอบธุรกิจภายในอุตสาหกรรมเดียวกัน
และแสดงให้เห็นถึงแนวโน้มของการดำเนินธุรกิจ  ทั้งนี้ บริษัทต้องมีการทบทวนข้อมูลที่เปิดเผยให้เป็นปัจจุบันอย่างน้อยปีละหนึ่งครั้ง
และต้องดำเนินการปรับปรุงข้อมูลให้ถูกต้องตามความเป็นจริงภายในสามสิบวันนับแต่วันที่มีการเปลี่ยนแปลงรายละเอียดข้อมูลดังกล่าวอย่างมีนัยสำคัญ

หมวด ๒
ข้อมูลที่บริษัทต้องเปิดเผย

ข้อ
๗  บริษัทต้องเปิดเผยประวัติของบริษัท
นโยบาย วัตถุประสงค์ และกลยุทธ์ในการดำเนินธุรกิจเพื่อให้บรรลุเป้าหมายในการประกอบธุรกิจตามที่กำหนดไว้
รวมถึงแสดงข้อมูลเกี่ยวกับลักษณะการประกอบธุรกิจ
รายละเอียดลักษณะผลิตภัณฑ์และบริการที่สำคัญ ช่องทางการติดต่อกับบริษัทวิธีการและระยะเวลาที่ใช้ในการเรียกร้อง
พิจารณา และชดใช้เงินหรือค่าสินไหมทดแทนตามสัญญาประกันภัย

ข้อ
๘  บริษัทต้องเปิดเผยกรอบการกำกับดูแลกิจการที่ดี
และกระบวนการควบคุมภายในของบริษัท รวมถึงรายละเอียดในการดำเนินการตามกรอบและกระบวนการดังกล่าว

ข้อ
๙  บริษัทต้องเปิดเผยข้อมูลเชิงปริมาณและข้อมูลเชิงคุณภาพ
เกี่ยวกับการบริหารความเสี่ยงองค์กรของบริษัท (enterprise risk management : ERM) และการบริหารสินทรัพย์และหนี้สิน (asset liability management : ALM)

ข้อ
๑๐  บริษัทต้องเปิดเผยข้อมูลเชิงปริมาณและข้อมูลเชิงคุณภาพ
เกี่ยวกับความเสี่ยงจากการรับประกันภัยที่สามารถคาดการณ์ได้และมีนัยสำคัญอันอาจมีผลกระทบต่อฐานะการเงินของบริษัทการบริหารจัดการประกันภัยต่อ
ความเชื่อมโยงของเงินกองทุนและความเสี่ยงภัย และการกระจุกตัวของภัย

ข้อ
๑๑ บริษัทต้องเปิดเผยข้อมูลเชิงปริมาณและข้อมูลเชิงคุณภาพ เกี่ยวกับมูลค่า
วิธีการและสมมติฐานในการประเมินหนี้สินจากสัญญาประกันภัย

ข้อ
๑๒  บริษัทต้องเปิดเผยข้อมูลเชิงปริมาณและข้อมูลเชิงคุณภาพ
เกี่ยวกับนโยบายวัตถุประสงค์ และกระบวนการ
รวมถึงประเภทการลงทุนและการประกอบธุรกิจอื่นของบริษัทโดยบริษัทต้องแสดงสมมติฐานวิธีการประเมินมูลค่าที่ใช้ในการจัดทำรายงานทางการเงินโดยทั่วไปและรายงานความเพียงพอของเงินกองทุน

ข้อ
๑๓  บริษัทต้องเปิดเผยข้อมูลเชิงปริมาณและข้อมูลเชิงคุณภาพ
เกี่ยวกับผลการดำเนินงานของบริษัท กำไรจากการรับประกันภัย กำไรจากการลงทุน
สถิติการชดใช้เงินหรือค่าสินไหมทดแทนตามสัญญาประกันภัย
และความเพียงพอของเบี้ยประกันภัย รวมถึงผลการวิเคราะห์และอัตราส่วนต่าง ๆ ที่เกี่ยวข้อง

ข้อ
๑๔  บริษัทต้องเปิดเผยข้อมูลเชิงปริมาณและข้อมูลเชิงคุณภาพ
เกี่ยวกับความเพียงพอของเงินกองทุน นโยบาย วัตถุประสงค์
และกระบวนการในการบริหารเงินกองทุนของบริษัท รวมถึงการประเมินความเพียงพอของเงินกองทุน

ข้อ
๑๕  บริษัทต้องเปิดเผยงบการเงิน
พร้อมหมายเหตุประกอบงบการเงิน ดังต่อไปนี้
(๑)
งบการเงินสำหรับรอบปีปฏิทินที่ล่วงมาที่ผู้สอบบัญชีตรวจสอบและแสดงความเห็นแล้ว
(๒)
งบการเงินรายไตรมาสที่ผู้สอบบัญชีได้สอบทานแล้ว

ข้อ
๑๖  ในกรณีที่ปรากฏข้อมูลอื่นใด
ที่เกี่ยวข้องกับข้อมูลที่บริษัทต้องเปิดเผยตามประกาศนี้ซึ่งการเปิดเผยนั้นจะทำให้เกิดประโยชน์แก่ประชาชนในการรับทราบข้อมูล
หรือเป็นไปตามมาตรฐานสากลนายทะเบียนอาจกำหนดให้บริษัทเปิดเผยข้อมูลดังกล่าวด้วยก็ได้

หมวด ๓
วิธีการเปิดเผยข้อมูล

ข้อ
๑๗  ให้บริษัทเปิดเผยข้อมูลผ่านช่องทาง
ดังต่อไปนี้
(๑)
ช่องทางเว็บไซต์ (website) ของบริษัท
(๒)
ช่องทางอื่น หรือรูปแบบอื่นตามที่นายทะเบียนกำหนด

ประกาศ
ณ วันที่ ๓๑ สิงหาคม พ.ศ. ๒๕๖๑
ประสงค์
 พูนธเนศ
ปลัดกระทรวงการคลัง
ประธานกรรมการ
คณะกรรมการกำกับและส่งเสริมการประกอบธุรกิจประกันภัย

วิวรรธน์/จัดทำ
๔ ตุลาคม ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๒๑๘ ง/หน้า ๕๒/๗ กันยายน ๒๕๖๑